|  |
| --- |
| AIŠKINAMASIS RAŠTAS |
| **dėl JURBARKO rajono savivaldybės TERITORIJOS GYVENAMŲJŲ VIETOVIŲ RIBŲ NUSTATYMO** |
| 2016 m. balandžio 28 d.Jurbarkas |

 Jurbarko rajono savivaldybės teritorijos gyvenamųjų vietovių ribų nustatymo planas rengiamas vadovaujantis Lietuvos Respublikos vietos savivaldos įstatymu, Lietuvos Respublikos teritorijos administracinių vienetų ir jų ribų įstatymu, Lietuvos Respublikos Vyriausybės 1996 m. birželio 3 d. nutarimu Nr. 651 „Dėl administracinių vienetų ir gyvenamųjų vietovių teritorijų ribų ir pavadinimų tvarkymo“ patvirtintomis administracinių vienetų ir gyvenamųjų vietovių teritorijų ribų ir pavadinimų tvarkymo taisyklėmis, Lietuvos Respublikos vidaus reikalų ministro 2010 m. vasario 9 d. įsakymu Nr. 1V-80 „Dėl administracinių vienetų ir gyvenamųjų vietovių teritorijų ribų nustatymo ar keitimo planų rengimo tvarkos aprašo patvirtinimo“ patvirtintu administracinių vienetų ir gyvenamųjų vietovių teritorijų ribų nustatymo ar keitimo planų rengimo tvarkos aprašu bei kitais teisės aktais.

 Planas buvo pradėtas rengti Jurbarko rajono savivaldybės tarybos 2015 m. sausio 29 d. sprendimu Nr. T2-7 „Dėl Jurbarko rajono savivaldybės teritorijoje esančių seniūnijų ir gyvenamųjų vietovių administracinių ribų nustatymo ir keitimo koregavimo specialiojo plano rengimo“.

 Šiuo metu Jurbarko rajono savivaldybėje yra 374 gyvenamosios vietovės iš kurių patvirtintas ribas turi tik Jurbarko ir Smalininkų miestai, visų kitų gyvenamųjų vietovių teritorijų ribos yra nepatvirtintos (sąlyginės). Gyvenamųjų vietovių ribos daugeliu atvejų yra netikslios, nesutampa su žemės sklypų ribomis, keliais, gatvėmis, geležinkeliais, vandens telkiniais, stabiliais kraštovaizdžio kompleksais ir kitais objektais. Daugeliu atveju žemės sklypai yra įregistruoti ne toje gyvenamojoje vietovėje, kurioje jie fiziškai yra. Taip pat gyvenamųjų vietovių ribos į keletą dalių dalina naudojamus ar nuosavybės teise, fiziniams ar juridiniams asmenis, priklausančius žemės sklypus, pastatus, todėl deklaruojant gyvenamąją vietą, pasėlius, vertinant nekilnojamąjį turtą kyla problemų ir neaiškumų. Dėl išvardintų priežasčių sąlyginės gyvenamųjų vietovių ribos neatitinka šiandien galiojančių teisės aktų, tokių kaip: Nekilnojamojo turto kadastro įstatymo, Administracinių vienetų ir jų ribų įstatymo, Teritorijų planavimo įstatymo, ir kitų poįstatyminių teisės aktų reikalavimų. Dėl ribų neatitikimo išvardintiems teisės aktams, tampa sudėtingesni, o kartais ir apskritai neišsprendžiami nekilnojamojo turto ribų formavimo, teritorijų planavimo, infrastruktūros vystymo ir kiti uždaviniai. Dėl to daug sunkumų patiria nekilnojamojo turto savininkai, potencialūs investuotojai, projektuotojai ir šiuos darbus organizuojantys savivaldybės administracijos darbuotojai.

 Jurbarko rajono savivaldybės teritorijos gyvenamųjų vietovių ribų nustatymo plane, nustatant gyvenamųjų vietovių teritorijų ribas, buvo atsižvelgiama į Nekilnojamojo turto registre įregistruotų sklypų adresus, jų ribas, esamus vietovardžius, nepatvirtintas (sąlygines) gyvenamųjų vietovių ribas, parengtus teritorijų bendruosius planus ir kitus planavimo dokumentus, Jurbarko rajono savivaldybės administracijos, seniūnijos specialistų ir vietos gyventojų pasiūlymus. Pagal galimybes gyvenamųjų vietovių teritorijų ribos sutapatintos su valstybinės reikšmės miškų, geležinkelių, valstybinės ar vietinės reikšmės kelių, hidrografinių ir kitų objektų ribomis. Sprendiniais buvo siekiama užtikrinti darnų Jurbarko rajono savivaldybės gyvenamųjų vietovių vystymąsi bei racionalų teritorijų (lėšų ir kitų išteklių) panaudojimą.

 Jurbarko rajono savivaldybės teritorijos gyvenamųjų vietovių ribų nustatymo plane nebuvo tikslinamos Jurbarko miesto ribos, nes jos nustatytos anksčiau parengtu ribų planu. Smalininkų miesto riba, nors ir yra patvirtinta, tačiau buvo tikslinama atsižvelgiant į Smalininkų m. teritorijos bendrojo plano sprendinius.

 Vadovaujantis Jurbarko rajono savivaldybės tarybos 2015 m. sausio 29 d. sprendimu Nr. T2-6 „Dėl gyventojų apklausos paskelbimo“ buvo organizuota gyventojų apklausa dėl Jurbarko rajono savivaldybės gyvenamųjų vietovių teritorijų ribų nustatymo ir keitimo. Apklausos laikotarpis: 2015 m. vasario 9 d. – 2015 m. kovo 31 d. Apklausa buvo vykdoma Jurbarko rajono savivaldybės seniūnijų administracinėse patalpose. Apklausos būdas – tiesioginis gyventojų nuomonės įrašymas gyventojų apklausos lapuose. Informacija apie vietos gyventojų apklausos organizavimą buvo paskelbta vietinėje spaudoje, Jurbarko rajono savivaldybės internetiniame puslapyje www.jurbarkas.lt ir Jurbarko rajono savivaldybės seniūnijų administracijų skelbimų lentose. Atsižvelgiant į apklausos rezultatus buvo tikslinamos Jurbarko rajono savivaldybės teritorijos gyvenamųjų vietovių teritorijų ribos.

 Jurbarko rajono savivaldybės taryba 2016 m. balandžio 28 d. sprendimu Nr. T2- patvirtino Jurbarko rajono savivaldybės teritorijos gyvenamųjų vietovių ribų nustatymo plano sprendinius.

 Valstybinė lietuvių kalbos komisija 2015 m. lapkričio 17 d. raštu Nr. S1-441 (1.7) ir 2015 m. gruodžio 4 d. raštu Nr. S1-468 (1.7) neprieštaravo dėl naujai nustatomų bei keičiamų gyvenamųjų vietovių pavadinimų.

 Įvertinusi konsultavimosi su vietos gyventojais rezultatus, Valstybinės lietuvių kalbos komisijos išvadas, bei Jurbarko rajono savivaldybės administracijos parengtus dokumentus, Jurbarko rajono savivaldybės taryba siūlo Lietuvos Respublikos Vyriausybei priimti sprendimą dėl Jurbarko rajono savivaldybės teritorijos gyvenamųjų vietovių ribų nustatymo.

Savivaldybės meras Skirmantas Mockevičius